Is- Starship rocket SpaceX tal-imprenditur biljunarju Elon Musk fl-aħħar sigħat ikkonkluda l-proċess tal-inżul wara perjodu ta' prova — u b'mod aktar drammatiku milli wieħed kien qed jistenna. Dan minħabba li r-rokit — jew prototype — kellu jisplodi minuti biss wara l-inżul fis-sit ( landing pad ) f'Boca Chica, fl-Istat Amerikan ta' Texas. Minkejja l-inċident, iżda, hemm ukoll l-aspett pożittiv li l-kumpanija għall-esplorazzjoni spazjali inkwistjoni rnexxielha tikkonkludi l-inżul b'suċċess– wara li l-mudelli tar-rokits preċedenti (SN8 u SN9) tas-SpaceX kienu ġġarrfu mal-art waqt proċessi simili. L-isplużjoni tal-SN10, intant, seħħet fuq il- landing pad xi tmien minuti wara li qabdu n-nirien madwar il-bażi. Qabel l-inżul, il-mudell SN10 irnexxielu jikkonkludi sensiela ta' manuvri fl-ajru u l-proċess tal-inżul proprju kien kważi perfett – b'dan kollu għandu jqawwi qalb il-protagonisti wara l-kunċett spazjali ambizzjuż ta' SpaceX.